Մոննա Պոմոնա

«Մոննա Պոմոնա» (), անգլիացի պրեռաֆայելիտ նկարիչ Դանթե Գաբրիել Ռոսսետտիի ջրաներկ նկարը՝ ստեղծված 1864 թվականին։ Ներկայումս նկարը գտնվում է Թեյթ բրիտանական պատկերասրահի հավաքածուում։

Տեղեկություն նկարի մասին 
Ջրաներկով նկարի համար բնորդուհի է եղել Ադա Վերնոնը, որն ապրում էր Ռոսսետտիի Չելսիի տան մոտ։ Նկարչի եղբայր, քննադատ Ուիլյամ Մայքլ Ռոսսետտին սխալմամբ ենթադրել է, որ նկարի բնորդուհին եղել է Շոտլանդիայից մի աղջիկ՝ Ջեսսին (այդպես էր Ռոսսետտիի ընկեր Բոյսն անվանում Ագնես Մանետտիին), «օրիորդը, որն աներեր առաքինության տեր չէր, ուներ շատ ազդու և գեղեցիկ կիսադեմ՝ մեծ Նապոլեոնի համանմանությամբ»։

Ջրաներկ նկարում մուգ կանաչ զգեստ հագած թխամազ աղջիկը ձեռքում պահում է մանյակ, որի կախազարդը երկու նետերով խոցված ոսկե սրտի ձև ունի։ Մյուս ձեռքում նա պահում է խնձոր։ Աղջկա ծնկներին կարմիր վարդեր են դրված։ Հերոսուհին թեքել է գլուխը, որպեսզի հոտոտի վարդերով, մանուշակներով և այծառատունկերով ծաղկեփնջի բույրը։

Ջրաներկ նկարը ձեռք է բերել Ռոսսետտիի մշտական գնորդներից մեկը՝ հավաքորդ Ալեքսանդր Իոնիդեսը։ Հետագայում աշխատանքի սեփականատերը դարձել է Ալֆրեդ դե Պասսը։ 1910 թվականին ի հիշատակ իր կին Էթելի՝ նա նկարը փոխանցել է Թեյթ բրիտանական պատկերասրահին։

Ծանոթագրություններ 

1864 նկարներ
Դանթե Գաբրիել Ռոսսետտիի նկարներ
Կանանց դիմապատկերներ
Թեյթ բրիտանական պատկերասրահի նկարներ